《驼山冷翠亭为伍国开赋 其五》
明代·李孙宸

江村何必异蓬莱，竹里疏棂面面开。雨后花光疑幻出，峰前山势欲飞来。

眠高自稳青萝石，眺远频呼浊酒杯。草就太玄嘲懒解，汉庭谁识子云才。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。